寄致仕歐陽少師
作者：曾鞏
朝代：宋

paragraphs: 四海文章伯，三朝社稷臣。
功名垂竹帛，風義動簪紳。
此道推先覺，諸儒出後塵。
忘機心皎皎，樂善意循循。
大略才超古，昌言勇絕人。
抗懷輕紱冕，瀝懇謝陶鈞。
耕稼歸莘野，畋漁返渭濱。
五年清興屬，一日壯圖伸。
北闕恩知舊，東宮命數新。
鸞凰開羽翼，驥騄放精神。
曠達林中趣，高閑物外身。
揮金延故老，置驛候嘉賓。
主當西湖月，勾留潁水春。
露寒消鶴怨，沙靜見鷗馴。
酒熟誇浮蟻，書成感獲麟。
激昂疏受晚，沖淡赤松親。
龍卧傾時望，鴻冥聳士倫。
少休均逸豫，獨往異沉淪。
策畫咨詢急，儀刑矚想頻。
應須協龜筮，更起爲生民。